Vdes Xheraldinë Ferraro, ish-kandidate për nënpresidente e SHBA
Më 1984, Ferraro u bë gruaja e parë që kandidonte për nënpresidente
Xheraldinë Ferraro, gruaja e parë kandidate për nënpresidente e një partie të madhe në Shtetet e Bashkuara vdiq më 26 mars në Boston të shtetit Masaçusets. Korrespondenti i Zërit të Amerikës Kent Klain na informon nga Shtëpia e Bardhë se fushata presidenciale e zonjës Ferraro në vitin 1984, megjithëse e pa suksesëshme i hapi rrugën kandidimit të grave të tjera për Shtëpinë e Bardhë. Ish kongresistja dhe kandidate për nënpresidente, Xheraldinë Ferraro, vdiq në moshën 75 vjeçare. Ajo luftoi me kancerin në gjak për më shumë se një dekadë. Ferraro njihej pak si kongresiste e kontesë Kuins të Nju Jorkut, kur në vitin 1984, Uollter Mondeil, kandidati i Partisë Demokrate për president, e zgjodhi për postin e nënpresidentit. Gruaja e parë që emërohej nga një parti e madhe për Shtëpinë e Bardhë iu prezantua vetë amerikanëve në kuvendin kombëtar të Partisë Demokratike. Fjalimi i saj për pranimin e kandidaturës u prit me tetë minuta ovacione nga delegatët e kuvendit. Ferraro bëri një fushatë intensive kundër politikave të presidentit republikan, Ronald Regan, dhe për të drejtat e grave. Ferraro ishte dhe mbetet kandidatja e parë italiano-amerikane që kandidonte në emër të një partie të madhe. Kandidatura e saj, megjithatë, nuk ishte pa kontradikta. Ajo u gjet shpesh përballë protestuesve të zëmëruar rreth pikëpamjeve të saj për të drejtat e abortit. U ngritën gjithashtu pyetje lidhur me praktikat e biznesit të bashkëshortit të saj Xhon Xakaro, i cili më pas pranoi fajësinë ndaj akuzave për abuzime. Zoti Regan dhe nënpresidenti Xhorxh Bush u rizgjodhën në një prej garave presidenciale më të njëanëshme në historinë amerikane, duke fituar ndaj dyshes Mondeil-Ferraro në 49 nga 50 shtetet amerikane. Mondeil e kujtoi dje ish partneren e tij si pioniere për drejtësinë ndaj grave dhe për një shoqëri më të hapur. Ish presidenti Xhorxh Herbert Uokër Bush, tha se megjithë ashpërsinë e fushatës presidenciale, ai dhe Ferraro patën më pas një miqësi plot respekt e dashuri. Pas zgjedhjeve, Ferraro iu kthye punës së saj si juriste dhe kandidoi dy herë për Senatin amerikan, por pa sukses. Ajo punoi gjithashtu edhe si mbrojtëse e grave të dhunuara gjatë konfliktit etnik në ish Jugosllavi. Presidenti Bill Klinton e emëroi Ferraron ambasadore të Shteteve të Bashkuara në Komisionin e Kombeve të Bashkuara për të Drejtat e Njeriut. 24 vjet pas kandidaturës së Ferraros për nënpresidente, dy gra të tjera u shquan në fushatën presidenciale të vitit 2008. Sara Pejlin u bë gruaja e dytë që kandidonte për Shtëpinë e Bardhë, e para grua republikane, kur Xhon Mekein e zgjodhi si kandidate për nënpresidente. Pejlin vlerësoi Ferraron në faqen e saj të Fejsbukut në Internet dje. Po ashtu atë vit, Hillari Klinton, përfundoi e dyta me rezultat të ngushtë ndaj Barak Obamës si kandidat për president i Partisë Demokratike. Kjo ishte paraqitja më e fortë për një grua në fushatën e një partie të madhe për Shtëpinë e Bardhë. Ferraro, e cila mbështeti Klintonin, krijoi një incident pasi u kuptua sikur sugjeroi se zoti Obama arriti statusin e tij në garën presidenciale vetëm sepse ishte afrikano-amerikan. Por dje, Presidenti Obama e vlerësoi Ferraron si nismëtare që kapërceu pengesat për gratë dhe amerikanët e të gjitha origjinave. Ai tha gjithashtu se vajzjat e tij do të riten në një Amerikë me më shumë barazi në saje të zgjedhjeve që bërë në jetën e saj Xheraldinë Ferraro.